《琴操十一首 其五 采芝操》
明代·胡应麟

煌煌紫芝，三秀五茎。郁郁崇冈，巃嵷眇冥。爰卧其巅，爰掇其英。

巃色丽鲜，以敷以荣。身轻翼舒，游六合外。驷马高盖，翳以畴赖。

巢哉由哉，寤言弗猜。唐哉虞哉，亦已焉哉。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。